《二月三日放舟至木渎宿石心村居越日登灵岩山远眺循麓过披云庵看梅冒雨而归纪游 其一》
清代·刘履芬

薄雾恋山坳，日在征鸟背。出门一舸浮，峭碧点波碎。

横空见塔尖，如佛影孤髻。逾近烟水阔，舍舟见古寺。

我友汪居士，避俗隐兹地。布被可留客，门巷不嫌隘。

桧雨烧团茶，饫口园官菜。卧听万壑风，足洗胸中秽。

作者简介：刘履芬，字彦清，一字泖生，号沤梦，江山人。官户部主事，改江苏知县，署嘉定县事。有《古红梅阁遗集》。